สสส. ถอดบทเรียน 20 ปี  สู่ทศวรรษหน้า ชูร่วมมือภาคีสุขภาพใช้นวัตกรรมสร้างสุขที่ยั่งยืน
ทพ.สุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ กล่าวว่า ในโอกาสครบรอบ 20 ปี สำนักงานกองทุนสนับสนุนการสร้างเสริมสุขภาพ (สสส.) องค์กรกลางที่เกิดมาเพื่อเป็นกลไกประสานทุกภาคส่วนทั้งในและนอกวงสุขภาพในการแก้ปัญหาสุขภาพคนไทยจากโรคไม่ติดเชื้อที่พบป่วยกันมากขึ้น ทั้งโรคมะเร็ง หัวใจ เบาหวาน โรคหลอดเลือดต่างๆ จากปัจจัยสิ่งแวดล้อมและพฤติกรรม ซึ่งการแพทย์อย่างเดียวไม่สามารถแก้ไขได้ ผลงาน 20 ปี สสส. ในการส่งเสริมการปรับพฤติกรรมสุขภาพ เห็นชัดเรื่องการสูบบุหรี่ จาก 30 ปีก่อน ชายไทย 6.5 คนใน 10 คน สูบบุหรี่ มีเพียง 3 คนที่ไม่สูบ แต่ผลสำรวจล่าสุดกลับกันคือชายไทย 10 คน สูบบุหรี่เพียง 3 คน ส่วน 6.5 คนไม่สูบ เช่นเดียวกับการดื่มสุราอย่างหนักสามารถลดได้ถึง 1 ใน 3 จากการถอดบทเรียนการทำงานทั้งหมดพบปัจจัยสำเร็จมาจากการสร้างกลไกกองทุนที่ใช้ภาษีเหล้า บุหรี่ มาผลักดันกิจกรรมสร้างเสริมสุขภาพที่มีกว่า 3,000-5,000 โครงการต่อปี โดยมีภาคีสุขภาพเกือบ 20,000 ภาคี ช่วยกันขับเคลื่อน สำหรับก้าวต่อไปในทศวรรษหน้า สสส. ยังคงเป้าหมายเดิมในการส่งเสริมค่านิยมและสร้างสิ่งแวดล้อมที่เอื้อต่อการมีสุขภาพดี เพียงแต่เปลี่ยนวิธีเชิงรุกตรงหากลุ่มเป้าหมายจากการเชื่อมโยงข้อมูลสุขภาพดิจิทัลโดยใช้ AI ช่วย เพื่อให้ทันต่อการเปลี่ยนแปลงปัจจุบันที่พบภัยคุกคามสุขภาพจากดิจิทัลโลกเสมือนมากขึ้นวันที่ 8-10 พฤศจิกายนนี้ สสส. จะจัดกิจกรรม 20 ปี ภาคีสร้างสุข นวัตกรรมความสุขที่ยั่งยืนโดยจัดงานแบบไฮบริด รองรับรูปแบบชีวิตวิถีใหม่ โดยประชาชนสามารถเข้าร่วมสร้างสุขภาวะที่ดีไปด้วยกันผ่านออนไลน์ ที่เว็ปไซต์ 20th.thaihealthth.or.th หรือ Facebook LIVE : ThaiHealth